Jan 12,2018
రూ.3500 కోట్ల బినామీ ఆస్తుల జప్తు: ఐటీ శాఖ
న్యూఢిల్లీ: బినామీ లావాదేవీల విషయంలో ఆదాయపు పన్ను విభాగం (ఐటీ శాఖ) తమ చర్యలను వేగవంతం చేస్తోంది. ఇందులో భాగంగా దేశవ్యాప్తంగా రూ.3500 కోట్ల విలువ చేసే 900 బినామీ ఆస్తులను జప్తు చేసినట్టు ఐటీ శాఖ గురువారం ఒక ప్రకటనలో పేర్కొంది. వీటిలో ఫ్లాట్లు, దుకాణాలు, జ్యువెలరీ, వాహనాలు ఉన్నట్టు తెలిపింది. 2016 నవంబర్‌ 1 నుంచి అమలులోకి వచ్చిన ప్రొహిబిషన్‌ ఆఫ్‌ బినామీ ప్రాపర్టీ ట్రాన్సాక్షన్‌ యాక్ట్‌ కింద ఈ చర్యలను తీసుకున్నట్టు ఐటీ శాఖ వివరించింది. ఈ యాక్ట్‌ ప్రకారం (స్థిర, చర) బినామీ ఆస్తుల జప్తుకు అవకాశం కల్పిస్తుందని తెలిపింది. ఈ కొత్త చట్టం కింద బినామీగా వ్యవహరించిన వ్యక్తి, ప్రయోజనం పొందే వ్యక్తితో పాటు ఈ లావాదేవీలలో సంబంధం ఉన్న వారికి ఏడేండ్ల వరకు కఠిన కారాగార శిక్ష పడుతుంది. అదే సమయంలో బినామీ ఆస్తి మార్కెట్‌ విలువపై 25శాతం వరకు జరిమానా విధించనున్నట్టు ఐటీ శాఖ పేర్కొంది. కాగా ఈ బినామీ ఆస్తుల విషయంలో త్వరితగతిన చర్యలు చేపట్టడానికి 2017 మే నెలలో దేశవ్యాప్తంగా ఇన్వెస్టిగేషన్‌ డైరెక్టరేట్స్‌ కింద 24 ప్రత్యేక బినామీ ప్రొహిబిషన్‌ యూనిట్ల(బీపీయూల)ను కూడా ఐటీ శాఖ ఏర్పాటు చేసింది.
మీ స్నేహితులకు రికమెండ్ చెయ్యండి